Rijiyar Kusugu tsohuwar rijiya ce wacce take a garin Daura,dake cikin kasar Nijeriya . Rijiyar ta shahara saboda nasaba da labarin jarumi Bayajidda mutumin da ya kashe macijiya. Rijiyar da kuma wuƙar Bayajidda da ake tsammani yanzu ta zama wurin jan hankalin masu yawon buɗe ido. Dangane da tatsuniyoyin Hausa, al'ummomin Hausawa suna zaune a cikin Sudan ta Tsakiya (yawancin Arewacin Nijeriya ta yanzu da wasu yankuna na Nijar) sama da shekaru 2000. Garin Daura yana ɗaya daga cikin manya-manyan garuruwan hausa na wancan lokacin. Tana da sarakuna a matsayin shugaban gwamnati waɗanda ke kula da al'amuran mutane. A zamanin Sarauniya Daurama, babbar hanyar samun ruwa ga Daura itace rijiyar Kusugu. Amma ana barin mutane su ɗebi ruwa ne kawai a ranar Juma'a saboda wata baƙuwar macijiya da ke zaune a cikin rijiyar. A haka mutane suka kasance suna ɗibar ruwa a iya ranakun juma'a kawai har zuwa lokacin da wani mutum yazo wanda aka haƙiƙance ɗan sarkin Bagadaza ne. Bayajidda (Abu Yazid) ya zo Daura gama ba ya iya samun kursiyin bayan mutuwar mahaifinsa.